Ailurofóbia je iracionálny strach z alebo nenávisť mačiek.
**Ailurofóbia** (gr. αἴλουρος *ailouros* – mačka, gr. φόβος *fóbos* – strach) je pretrvávajúci a nadmerný strach z mačiek či ich nenávisť. Podobne ako u iných špecifických fóbií, presná príčina vzniku ailurofóbie nie je známa a potenciálna liečba zvyčajne spočíva v terapii. Medzi ďalšie názvy patria **felinofóbia**, **elurofóbia** a **gatofóbia**.[chýba zdroj]

Medzi známych ľudí trpiacich ailurofóbiou patrili napríklad Alexander Veľký, Július Cézar, Napoleon Bonaparte (nepotvrdené), Adolf Hitler alebo Benito Mussolini.

Opis
----

Ailurofóbia je relatívne málo bežná v porovnaní s inými zvieracími fóbiami, ako sú ofidiofóbia (strach z hadov) alebo arachnofóbia (strach z pavúkov). Ľudia s ailurofóbiou môžu pociťovať paniku alebo strach, keď myslia na mačky, predstavujú si stretnutie s mačkami, neúmyselne sa mačiek dotknú alebo keď vidia mačky v médiách. Tento strach môže takisto spôsobiť vyhýbanie sa niektorým aktivitám, napríklad návšteve známych, kvôli strachu zo stretnutia s mačkami. Títo ľudia môžu mať takisto extrémnu úzkosť alebo strach, keď počujú mňaukanie, syčanie alebo iné zvuky, ktoré si spájajú s mačkami. V jednom prípade bol opísaný pacient, ktorý nebol schopný dotknúť sa oblečenia, ktoré bolo na dotyk mäkké a pripomínalo srsť, pravdepodobne kvôli podobnosti s mačacou srsťou.

Príčina vzniku
--------------

Aj keď nie je známy presný dôvod vzniku ailurofóbie, jeho zdroj často ľudia nachádzajú vo svojom ranom detstve. Tento trend je prítomný u mnohých špecifických fóbií, hlavne u tých, ktoré súvisia so zvieratami. Podľa jednej teórie môže jediný traumatický incident, napríklad útok mačky alebo keď ľudia vidia, že mačka napadla niekoho iného, spôsobiť vznik tejto fóbie. Podľa iných teórií môže byť príčinou vzniku stret s inou osobou, ktorá trpí ailurofóbiou, alebo nadmerné vystavenie informáciám o nebezpečnosti mačiek.

Medzi ďalšie vysvetlenia patrí predstava, že ľudia sú do istej miery predisponovaný báť sa mačiek, pretože predkovia veľkých mačiek predstavovali predátorov, ktorí útočili na predkov ľudí. Toto by vysvetľovalo napríklad leofóbiu (strach z levov), tigrifóbiu (strach z tigrov) a leopardalifóbiu (strach z leopardov). Strach z týchto predátorov je racionálny, pretože predstavujú skutočné nebezpečenstvo; strach z domácich mačiek je však iracionálny kvôli ich malej veľkosti.

Liečba
------

Všeobecne sa predpokladá, že najlepším spôsobom liečby zvieracích terapií je terapia vystavením danému podnetu. Expozičná terapia prebieha systematickým vystavovaním pacienta stimulom, ktoré vyvolávajú stále väčší strach, a postupom len vtedy, keď je pacient spokojný s predchádzajúcim podnetom. Napríklad jedna pacientka s ailurofóbiou podstúpila expozičnú terapiu v podobe vystavenia látkam podobným srsti, obrázkom mačiek, hračiek v podobe mačky a nakoniec priateľskému živému mačaťu, ktoré si následne adoptovala; vďaka tomu, ako mača rástlo a stále bolo priateľské, sa zmiernil pacientkin strach z dospelých mačiek. Táto metóda sa používa na liečbu ailurofóbie a kynofóbie (strachu zo psov).

Neexistujú žiadne lieky na liečbu ailurofóbie. D-cykloserín je spájaný s lepšími výsledkami expozičnej terapie.

Referencie
----------

1. ↑   Ailurophobia and ornithophobia: Cat phobia and bird phobia. *The Psychiatric Quarterly*, January 1952, s. 365–371. DOI: 10.1007/BF01568473. PMID 14949213.
2. ↑  BARNHILL, John W.. *Specific Phobic Disorders* [online]. April 2020. Dostupné online. Archivované 2015-04-28 z originálu. (po anglicky)
3. ↑  MILOSEVIC, Irena; MCCABE, Randi E.. *Phobias: The psychology of irrational fear*. Santa Barbara, California : ABC-CLIO, 2015. ISBN 9781610695756. S. 11–12. .
4. ↑   *10 věcí, které nevíte o Napoleonovi: Kolik ve skutečnosti měřil a na co podle konspiračních teorií zemřel?* [online]. Prima Zoom, [cit. 2023-11-10]. Dostupné online. (po česky)
5. ↑   *Bizarní fobie celebrit a velikánů dějin. Z čeho se rozklepal Napoleon či Washington?* [online]. EuroZprávy.cz, [cit. 2023-11-10]. Dostupné online. (po česky)
6. 1 2  MILOSEVIC, Irena; MCCABE, Randi E.. *Phobias: The psychology of irrational fear*. Santa Barbara, California : ABC-CLIO, 2015. ISBN 9781610695756. S. 11–12. .
7. ↑  ANTONY, Martin M.; MCCABE, Randi E.. *Overcoming animal & insect phobias : how to conquer fear of dogs, snakes, rodents, bees, spiders & more*. Oakland, California : New Harbinger Publications, 2005. ISBN 9781608826803.
8. ↑   A case of cat phobia: Treatment by a method derived from experimental psychology. *The BMJ*, August 1960, s. 497–502. DOI: 10.1136/bmj.2.5197.497. PMID 13824737.
9. ↑   *Developmental-behavioral pediatrics: Evidence and practice*. Philadelphia : Mosby/Elsevier, 2008. ISBN 9780323070706. DOI:10.1016/B978-0-323-04025-9.50021-0 Internalizing Conditions, s. 627–688.
10. ↑  MILOSEVIC, Irena; MCCABE, Randi E.. *Phobias: The psychology of irrational fear*. Santa Barbara, California : ABC-CLIO, 2015. ISBN 9781610695756. S. 11–12. .
11. ↑  MILOSEVIC, Irena; MCCABE, Randi E.. *Phobias: The psychology of irrational fear*. Santa Barbara, California : ABC-CLIO, 2015. ISBN 9781610695756. S. 11–12. .
12. 1 2   A case of cat phobia: Treatment by a method derived from experimental psychology. *The BMJ*, August 1960, s. 497–502. DOI: 10.1136/bmj.2.5197.497. PMID 13824737.
13. ↑   D-Cycloserine Augmentation of Exposure-Based Cognitive Behavior Therapy for Anxiety, Obsessive-Compulsive, and Posttraumatic Stress Disorders. *JAMA Psychiatry*, May 2017, s. 501–510. Dostupné online. ISSN 2168-622X. DOI: 10.1001/jamapsychiatry.2016.3955. PMID 28122091. (po anglicky)

Zdroj
-----

*Tento článok je čiastočný alebo úplný preklad článku Ailurophobia na anglickej Wikipédii.*